Document ID: 32005D0817

KOMISJONI OTSUS,
21. november 2005,
millega lubatakse Läti Vabariigil kasutada käibemaksu-omavahendite baasi arvutamiseks teatavaid ligikaudseid arvestusi
(teatavaks tehtud numbri K(2005) 4424 all)
(Ainult lätikeelne tekst on autentne)
(2005/817/EÜ, Euratom)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Aatomienergiaühenduse asutamislepingut,
võttes arvesse nõukogu 29. mai 1989. aasta määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta, (1) eriti selle artiklit 13,
ning arvestades järgmist:
(1)
Vastavalt nõukogu 17. mai 1977. aasta kuuenda direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta - ühine käibemaksusüsteem: ühtne maksubaas, (2) (edaspidi “kuues direktiiv”)) artikli 28 lõikele 3 võivad liikmesriigid jätkata teatavate tehingute maksuvabastust või maksustamist. Kõnealuseid tehinguid tuleb arvesse võtta käibemaksu-omavahendite baasi määramisel.
(2)
Kuuenda direktiivi artikli 28 lõike 3 sätete kohaldamisel lubatakse Läti Vabariigi Euroopa ühendustega ühinemise akti (3), III lisa 7. jaotise (Maksustamine) lõikega 1 Läti Vabariigil vabastada maksust teatavad kuuenda direktiivi F lisas loetletud tehingud.
(3)
Läti Vabariik ei ole võimeline täpselt välja arvutama käibemaksu-omavahendite baasi tehingute puhul, mis on loetletud kuuenda direktiivi F lisa punktides 2 ja 17; nimetatud arvutused tooks tõenäoliselt kaasa põhjendamatu halduskulu, arvestades kõnealuste tehingute mõju Läti Vabariigi käibemaksu-omavahendite kogubaasile; Läti Vabariigil on, kõnealuse kuuenda direktiivi F lisas loetletud tehinguliigi puhul võimalik teha arvutusi ligikaudsete arvestuste alusel; seetõttu tuleks Läti Vabariigile anda õigus kasutada vastavalt määruse (EMÜ, Euratom) nr 1553/89 artikli 6 lõike 3 teisele taandele käibemaksubaasi arvutamiseks ligikaudseid arvestusi.
(4)
Ühenduste omavahendite nõuandekomitee on heaks kiitnud aruande, mis sisaldab tema liikmete arvamusi käesoleva otsuse kohta,
ON VASTU VÕTNUD KÄESOLEVA OTSUSE:
Artikkel 1
Käibemaksu-omavahendite baasi arvutamiseks alates 1. maist 2004 lubatakse Läti Vabariigil vastavalt määruse (EMÜ, Euratom) nr 1553/89 artikli 6 lõike 3 teisele taandele kasutada ligikaudseid arvestusi järgmiste kuuenda direktiivi F lisas osutatud tehinguliikide puhul:
1.
autorite, kunstnike, esitajate, juristide ja teiste vabakutseliste teenused (F lisa punkt 2);
2.
reisijatevedu (F lisa punkt 17).
Artikkel 2
Käesolev otsus on adresseeritud Läti Vabariigile.
Brüssel, 21. november 2005

Labels: 2
0
3
8
18
15